Document ID: 31998R1279

KOMMISSIONENS FORORDNING (EF) Nr. 1279/98 af 19. juni 1998 om gennemførelsesbestemmelser for de toldkontingenter for oksekød, som ved Rådets forordning (EF) nr. 3066/95 er fastsat for Polen, Ungarn, Tjekkiet, Slovakiet, Bulgarien og Rumænien
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3066/95 af 22. december 1995 om indrømmelser i form af EF-toldkontingenter for visse landbrugsprodukter og om autonom og midlertidig tilpasning af visse landbrugsindrømmelser, der er fastsat i Europaaftalerne, for at tage hensyn til den landbrugsaftale, der blev indgået under Uruguay-rundens multilaterale handelsforhandlinger (1), senest ændret ved forordning (EF) nr. 1595/97 (2), særlig artikel 8, og
ud fra følgende betragtninger:
Ved forordning (EF) nr. 3066/95 blev der fastsat toldkontingenter for oksekød til nedsat toldsats; der bør vedtages flerårige gennemførelsesbestemmelser; de årlige bestemmelser, der tidligere blev anvendt for de samme kontingenter, bør følges;
for at sikre, at de fastsatte mængder indføres korrekt, bør udstedelsen af licenserne fordeles over forskellige perioder;
ordningen bør forvaltes ved hjælp af importlicenser; der bør i dette øjemed blandt andet gives regler for indgivelse af ansøgninger samt for de oplysninger, som skal være anført på ansøgningerne og i licenserne, idet der herved eventuelt sker afvigelse af en række bestemmelser i Kommissionens forordning (EØF) nr. 3719/88 af 16. november 1988 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter (3), senest ændret ved forordning (EF) nr. 1044/98 (4), og Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80 (5), senest ændret ved forordning (EF) nr. 759/98 (6); derudover bør det fastsættes, at licenser og attester udstedes efter en betænkningstid og eventuelt ved anvendelse af en standardprocentsats for nedsættelse;
den risiko for spekulation, der består i denne ordning for oksekød, gør det nødvendigt at fastlægge nøjagtige betingelser for de erhvervsdrivendes adgang til ordningen;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
Ved indførsel til Fællesskabet som led i de toldkontingenter, der er fastsat i forordning (EF) nr. 3066/95, skal der fremlægges importlicens for de i bilag I til nærværende forordning fastsatte produkter.
De årlige mængder produkter, som ordningen vedrører, og satsen for nedsættelse af toldsatsen ifølge den fælles toldtarif er fastsat i bilag I.
Artikel 2
De i artikel 1 omhandlede mængder fordeles for hver periode fastsat i bilag I som følger:
- 25 % i perioden 1. juli til 30. september
- 25 % i perioden 1. oktober til 31. december
- 25 % i perioden 1. januar til 31. marts
- 25 % i perioden 1. april til 30. juni.
Hvis de mængder, der er omfattet af ansøgninger om importlicenser, der er indgivet for første, anden eller tredje periode som anført i foregående stykke, i en kontingentperiode er mindre end de disponible mængder, lægges de resterende mængder til de mængder, der er disponible for den følgende periode.
Artikel 3
1. For at kunne komme ind under importkontingenterne kræves nedenstående:
a) Licensansøgeren skal være en fysisk eller juridisk person, som ved ansøgningens indgivelse på en for medlemsstatens myndigheder tilfredsstillende måde skal godtgøre, at han i løbet af de sidste tolv måneder mindst én gang har udøvet handelsvirksomhed med oksekød med tredjeland; ansøgeren skal være optaget i et nationalt momsregister.
b) Licensansøgningen kan kun forelægges i den medlemsstat, hvor ansøgeren er momsregistreret.
c) For hver gruppe af produkter, der er omhandlet i bilag I, skal licensansøgningen omfatte en mængde på mindst 15 tons, udtrykt i produktvægt, uden at den disponible mængde overskrides, jf. artikel 2.
Ved gruppe af produkter forstås produkter, der har oprindelse i et enkelt af de i bilag I omhandlede lande; en gruppe af produkter omfatter produkter, som henhører under enten KN-kode 0201 og 0202 eller KN-kode 1602 50 31 og 1602 50 39.
d) Licensansøgningen og licensen skal i rubrik 8 være forsynet med angivelse af oprindelseslandet. Licensen forpligter til indførsel fra det angivne land.
e) Licensansøgningen og licensen skal i rubrik 20 være forsynet med mindst en af nedenstående angivelser:
- Reglamento (CE) n° 1279/98
- Forordning (EF) nr. 1279/98
- Verordnung (EG) Nr. 1279/98
- Êáíïíéóìüò (ÅÊ) áñéè. 1279/98
- Regulation (EC) No 1279/98
- Règlement (CE) n° 1279/98
- Regolamento (CE) n. 1279/98
- Verordening (EG) nr. 1279/98
- Regulamento (CE) nº 1279/98
- Asetus (EY) N:o 1279/98
- Förordning (EG) nr 1279/98.
2. Uanset artikel 5 i forordning (EF) nr. 1445/95 indeholder rubrik 16 i licensansøgningen og licensen en af de grupper af KN-koder, der er omhandlet i samme led:
- 0201, 0202
- 1602 50 31, 1602 50 39.
Artikel 4
1. Licensansøgningerne kan kun indgives i løbet af de første ti dage af hver af de i artikel 2 nævnte perioder.
2. En erhvervsdrivende må kun indgive én ansøgning pr. gruppe af produkter. Hvis en erhvervsdrivende indgiver mere end en ansøgning pr. gruppe af produkter, tages ingen af de ansøgninger, der vedrører produkter i samme gruppe, i betragtning.
3. Medlemsstaterne underretter senest den femte arbejdsdag efter den dag, hvor perioden for indgivelse af ansøgninger udløber, Kommissionen om de ansøgninger, der er indgivet for de disponible mængder. Meddelelsen skal indeholde en fortegnelse over ansøgere fordelt på de mængder, der er ansøgt om licens for, på den tilsvarende KN-kode og på produkternes oprindelsesland.
Alle meddelelser, også dem om »ingen ansøgninger«, gives ved telex- eller telefaxmeddelelse, og den i bilag II til forordningen gengivne model benyttes.
4. Kommissionen træffer afgørelse om, i hvilket omfang licensansøgninger kan imødekommes.
Hvis de mængder, der ansøges om licens for, overstiger de disponible mængder, fastsætter Kommissionen en ensartet procentsats for nedsættelse af de mængder, der er ansøgt om.
5. Beslutter Kommissionen, at ansøgningerne kan antages, udstedes licenserne hurtigst muligt.
Artikel 5
1. Medmindre andet er fastsat i denne forordning, finder forordning (EØF) nr. 3719/88 og (EF) nr. 1445/95 anvendelse.
2. Importlicenser, der udstedes i henhold til denne forordning, er gyldige i 90 dage fra den faktiske udstedelsesdato, jf. artikel 21, stk. 2, i forordning (EØF) nr. 3719/88. Ingen licens er dog gyldig efter den 30. juni efter udstedelsesdatoen.
3. De udstedte licenser er gyldige i hele Fællesskabet.
Artikel 6
Produkterne overgår til fri omsætning mod forelæggelse af enten et varecertifikat EUR.1 udstedt af udførselslandet i henhold til bestemmelserne i protokol 4, der er knyttet som bilag til Europaaftalerne, eller en erklæring, som er udfærdiget af eksportøren i henhold til bestemmelserne i nævnte protokol.
Artikel 7
Denne forordning træder i kraft den 1. juli 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. juni 1998.

Labels: 3
17
18